section_heading: Povijest
paragraph_text: Područje Gračanice bilo je naseljeno još u prapovijesti. O tome svjedoče ostaci neolitskog naselja u naselju Korića Han (starosti 5.500¸- 6.500 godina), kao i brončanodobne i željeznodobne gradine na uzvišenjima Vuknić i Bučica, iznad samoga grada. Ljudi su u ovom području živjeli i kasnije, tijekom rane i kasne antike, te ranoga srednjeg vijeka. Brojni su i tragovi naseljenosti na širem gračaničkom području. Izdvajaju se prapovijesni lokaliteti Brdo i Barice u mjestu Orahovica Gornja, Vranovići, te Monj iznad Doborovaca.